Tiltaksplan for dåp i Tromsø

Dåpstallene har gått ned i Tromsø de siste årene. Hvilke tiltak kan settes i gang for å snu dette?

Arbeidet med bevisstgjøring og økning av dåpsaktiviteten er nå strukturert ved at domprost og kirkeverge har satt sammen en total plan for arbeidet. Dette kan være en inspirasjon til andre som har lyst til å sette i gang et arbeid med dåp i staben.

Arbeidet kan i hovedsak deles i to bolker:

1. Felles satsing fra fellesrådets og domprostiets side
2. Lokalt arbeid i stab og menighet

Kampanjen har en oppstart som varer ca. fem måneder. Så blir det noen måneders pause gjennom sommerferien, før de ulike tiltakene i menighetene fortsetter resten av året.

# Felles satsing fra fellesråd og domprosti

Fellestiltakene er i hovedsak arbeid med reklame, annonsering, plakater, redaksjonelle omtaler i medier og radio, sosiale medier mm. Vi har også satt dato for et felles dåpstiltak, drop-in-dåp. Dette tiltaket skal markedsføres gjennom nevnte kanaler.

**Innhold til annonser på kino og sosiale medier:**

Vi har valgt å bruke en ferdig film fra Kirkerådet til kinoreklamen: <https://vimeo.com/273512300>

Det er en versjon som er 22 sekunder lang, passende både til kino og facebook. Sluttplakat skal endres til en henvisning til [www.kirken.tromso.no](http://www.kirken.tromso.no)

## Drop-in-dåp

Tidsplanen strekker seg fra 11:00-14:30 med mulighet til fortløpende dåpshandling med to prester tilstede. Samtaler i sakristi og bak i kirken, dåpshandlingen i kirkerommet.

Vi fortsetter den samme dagen med drop-in-vielser samme sted fra 15:00 med to prester. Disse handlingene kan kombineres etter avtale.

## Annonsering dåp kino 12 uker

Annonsering starter opp ultimo februar. De 12 ukene fordeles slik at 10 uker spilles fram til sommeren, deretter en pause før de to siste ukene tas i september.

## Annonsering dåp nett-board

Bruker økonomi til å dekke 150.000 visninger på stort nett-board i avisen iTromsø. Kampanjen settes i gang ultimo februar. Vi kjøper 90000 visninger i fase en februar-mars, 5000 pr dag. Deretter legger vi inn 60000 visninger i forkant av dagen for drop-in-dåp i juni.

## Redaksjonell artikkel i avisene om både «Drop-in-dåp» og «Drop-in-vielser».

Invitasjon sendt til pressen om pressekonferanse. Dette er godt stoff både for radio og aviser.

## Facebook-kampanje til stab/menighet

Filmen fra Kirkerådet er grunnlaget. En ansatt lager denne og deler med andre for spredning.

## Facebook annonsering i hver menighet med korte filmbiter

Ansvar legges til samme person som lager den felles kampanjen.

## Ta med vielser og dåp i den faste spalten

Vi har faste annonser i iTromsø hele året, der en av disse kan dedikeres dåpsaktivitet utover året.

# Lokalt arbeid i stab og menighet

Lokalmenighetene har laget en egen prioriteringsliste for hvordan dåpstallene kan øke, gjennom å gjøre dåp mer tilgjengelig og mer synlig.

## Kvaløymenighetene (Hillesøy, Kvaløy og Sandnessund):

* Ideen med en dåpsfestgudstjeneste kom opp på fellessamlingen i Grønnåsen og vi vil prøve oss: tenker dette som kanskje tre ganger i løpet av høsten hvor vi lokaliserer det en gang i Sandnessund, en gang i Kvaløy og en gang i Hillesøy. Legges til lørdag og flytter da også søndagens gudstjeneste til denne lørdagen
* Få ut info i kommende menighetsblad
* Ha et «folkeinfomøte» om dåp i mai
* Satse stort på dåpsfestgudstjenesten med mange frivillige og ansatte medarbeidere
* Vekte dåpens innhold samt oppgaven med oppfølging både for foreldre, faddere og menighet
* Vurdere om det skal tilbys felles dåpsselskap i etterkant av gudstjenesten

## Grønnåsen:

* Vi fortsetter å ha ubegrenset antall dåp i alle gudstjenester
* Dåpssamtalene er organisert bedre og vi gir tidligere og tydeligere informasjon om dåpssamtalene enn vi tidligere gjorde:
  + Dåpssamtalene foregår to ganger per mnd. Ved slutten av hver måned sender presten ut invitasjon til dåpssamtale, til alle som har meldt dåp kommende måned. De bes melde seg på den samtalen som passer best.
  + Vi har høynet kvaliteten på samtalen. Den følger en plan utarbeidet av prest og kateket. Den starter med Gudsrikeleikens fortelling om dåpen fulgt av en samtale. Spørsmålene til samtalen er gjennomtenkt. Deretter følger praktisk informasjon, utdeling av div. trykksaker m fadderhilsen, egenprodusert brosjyre og informasjon om div. tiltak for barn og familier i vår kirke. Til slutt er det bønn og velsignelse.
  + Staben setter av tid både før og etter samtalen for å kunne være sammen med dåpsfamiliene.
* Trosopplæringsansatt arbeider med å lage en kampanje på vår FB-side hvor bilder og info om dåp kommer opp med jevne mellomrom.

## Domkirken:

* Fortsatt ha åpnet for dåp i alle ordinære gudstjenester
* Fortsette med info om dåp – for alle – i stolpeprogrammet vårt som er under produksjon. Disse programmene spres i byen
* Dåpsgudstjeneste lørdag i Domkirka, knytta til Åpen Domkirke, med forelesning og kurs i HVA ER DÅP? HVORFOR DÅP?
* Tilby felles dåpsfest
* Kommunisere ut at dåp ikke trenger å være dyrt
* Lage små filmsnutter med «Min dåp» eller liknende
* Kort intervju på FB
* Dåpsgudstjeneste på kveldstid

## Elverhøy:

* Øke fleksibilitet på familiemesser – fra to til tre dåp
* Satse på smitteeffekten – gjøre dåpen til en hyggelig opplevelse fra A-Å. Jungeltelegrafen melder dette videre og flere ønsker dåp
* Info til nyinnflytta (og andre) i menigheten via fremmet Facebookannonse om dåp
* En «oppsamlingsdåpsgudstjeneste» i halvåret
* Ønsker også mulighet for å tilby Drop-in dåp og vielser

## Kroken:

* De som ringer kirkekontoret ang dåp må alltid få svaret JA når de spør om dåp! Vår erfaring er at hvis samtalen begynner med «Ja, det er klart hun/han skal få bli døpt!», så er det aldri noe problem å finne en dato som passer for alle, selv om det kanskje ikke var den datoen innringerne opprinnelig ønsket seg
* Et fast innlegg om dåp (hva, hvorfor, hvordan osv.) festet til forsiden på Facebook-kontoen til Kroken kirke
* Åpne for mer hjemmedåp, og informere tydeligere om at dette er en mulighet
* Informere om at vi har mulighet til å ha egne dåpsgudstjenester på ettermiddags-/kveldstid på ukedager eller før/i etterkant av hovedgudstjenestene
* Informere om at dåp ikke bare er for spedbarn, men for mennesker i alle aldre
* Informere om at dåpen ikke avhenger av stor og dyr familiefest, og dermed heller ikke av foreldres/foresattes økonomi
* Be om lov til å henge opp en brosjyre med informasjon om dåp på de lokale helsestasjonene
* Sponse innlegg om dåp på nett, slik at dåp i Den norske kirke alltid dukker opp øverst på søkeresultatene for hva som er vanlig å gjøre når et barn er født

## Tromsøysund og Ullsfjord:

Disse sognene har samme tiltaksplan som de øvrige stabene har.